Mookamela mapodisi a kgotla, Rre Seabe Maboka o ne a kgothatsa batho ba Ramonaka go dira dikomiti tsa dikgotlana ka se se ka fokotsa borukutlhi jo bo diragalang mo kgaolong ya bone.O ngongoregetse gore fa e sale go tlhongwa dikomiti tseo, maloko a komiti e tona ya twantsho borukutlhi ga ba sa tlhole ba tsena diphuthego tsa bone.A re komiti eo ke yone e tona e e tshwanetseng go okamela le go begelwa ke dikomiti tse dinnye ka dilo tse di diragalang mo kgaolong.O tsweletse a re go lwantsha borukutlhi ka makkgotlana go ama mongwe le mongwe mo kgaolong e a leng mo go yone, a re kgosi ke ene modulasetilo, e bile kgosi o tshwanetse go nna a bitsa diphuthego le go laletsa mapodisi go tsena diphuthego tseo go ba lekodisa gore go diragala eng mo motseng wa gagwe.Modulasetilo wa komiti ya twantsho borukutlhi mo kgotleng, mme Naomi Lekgaba a re go dira dithuto tsa twantsho borukutlhi ke maiteko a go tsibosa batho ka bomosola jwa go begela mapodisi dikgang tse di tshwenyang tse di akaretsang tsa kgokgontsho mo malapeng.A re dikgang tse di felela ka dipolaano mme go sa begelwa mapodisi le fa e le ba Boipelego. O kopile batho go bega dikgang tsa go tshwana le tseo kwa mapodising ka dinako tsotlhe.